Μιχάλης Χατζηγιάννης

Βιογραφία

Γεννήθηκε στις 5 Νοεμβρίου 1978 στη Λευκωσία της Κύπρου. Η καταγωγή του είναι από την Κερύνεια. Σπούδασε Μουσική στο Εθνικό Ωδείο Κύπρου , ενώ είναι απόφοιτος της Μουσικής Ακαδημίας Λονδίνου (Royal College of London) με δίπλωμα πιάνου, πτυχίο κιθάρας και ανώτατων θεωρητικών μαθημάτων. Κυκλοφόρησε στην Κύπρο τρεις πλατινένιους δίσκους: «Σενάριο» (1995), «Ο Μιχάλης Χατζηγιάννης τραγουδά Δώρο Γεωργιάδη» (1997), «Επαφή» (1998). Παράλληλα με τη δισκογραφία συμμετείχε στην μουσική παραγωγή του Σταύρου Σιδερά «Πυγμαλίων».  
Τον Μάιο του 1998 εκπροσώπησε την Κύπρο στο Διαγωνισμό Τραγουδιού της Eurovision, συνθέτοντας και ερμηνεύοντας το τραγούδι «Γέννεσις», αποσπώντας εξαιρετικές κριτικές. 
Στην Αθήνα γνωρίστηκε με τον  συνθέτη Γιώργο Χατζηνάσιο και επιλέχθηκε να τραγουδήσει στο άλμπουμ «Αγγιγμα Ψυχής» που περιέχει την μουσική και τα τραγούδια της  τηλεοπτικής σειράς του Αντέννα και κυκλοφόρησε τον Δεκέμβριο του 1998. Ο δίσκος έγινε πλατινένιος.

2000-2010

Το Μάρτιο του 2000 ο Μιχάλης Χατζηγιάννης κυκλοφόρησε τον πρώτο προσωπικό του δίσκο, με τίτλο «Παράξενη γιορτή». Το 2002 κυκλοφόρησε το «Κρυφό φιλί» και το 2004 την «Ακατάλληλη σκηνή» που έγιναν τριπλά πλατινένια. Το Μάρτιο του 2006 κυκλοφόρησε το πρώτο Live CD της καριέρας του. Το Δεκέμβριο του 2006 κυκλοφόρησε τον δίσκο «Φίλοι και Εχθροί», ο οποίος έγινε μέσα στις πρώτες εβδομάδες κυκλοφορίας του διπλά πλατινένιος. 
Το 2007 συνεργάστηκε με τους Reamon στο κομμάτι Tonight [Tonight/Σήμερα] και κυκλοφόρησε το cd-single "Πιο πολύ" το οποίο περιέχει και το "Tonight/Σήμερα" και 2 remixes ακόμα, κομμάτια που περιέχονται στη Special Edition του cd "Φίλοι κι εχθροί". Το τραγούδι αυτό κυκλοφόρησε και στο εξωτερικό, στην επανέκδοση του CD των Reamonn.
Το 2007 αναδείχθηκε σε θριαμβευτή στα Μουσικά Βραβεία Αρίων με 8 συνολικά βραβεία, ανάμεσά τους αυτά του καλύτερου  τραγουδιστή και του καλύτερου δίσκου.
Το 2008 κυκλοφόρησε το 7ο άλμπουμ του με τον συμβολικό τίτλο "7" που περιέχει 11 τραγούδια από τα οποία τα περισσότερα έγιναν άμεσα επιτυχίες. Το καλοκαίρι του 2009 βγήκε η special edition του "7" η οποία μαζί με τα 11 γνωστά κομμάτια περιέχει και 2 remixes : το "Είσαι εδώ" σε συνεργασία με το R'n'B συγκρότημα τους Otherview και το "Ανάποδα Reverse Sumka Remix" καθώς και ενα dvd με μέρος από την συναυλία που διεξήχθη στο Ο.Α.Κ.Α. Τον Οκτώβριο με την εφημερίδα "Real News" επανακυκλοφόρησε το "7" έχοντας ξανά τα 11 τραγούδια και ένα ολοκαίνουριο με τίτλο "Κάτι λείπει" σε στίχους Νίκου Μωραΐτη.
Στις αρχές Οκτωβρίου 2008 "παιζόταν" στους ελληνικούς ραδιοφωνικούς σταθμούς και σε πολλές χώρες του εξωτερικού το πρώτο δείγμα του επερχόμενου διεθνή αγγλόφωνου δίσκου, που ονομάστηκε "Mihalis, More than beautiful". Στις αρχές Δεκεμβρίου 2008 ο Χατζηγιάννης κυκλοφόρησε έναν δίσκο με επιτυχίες του παρελθόντος που τιτλοφορήθηκε "Κολάζ". Σε αυτό συναντάμε τραγούδια από καθιερωμένους συνθέτες της χώρας, όπως Πλέσσας, Χατζηνάσιος, Τόκας κ.ά. ενώ υπάρχουν τραγούδια από το 1940 μέχρι και σήμερα. Ο ίδιος ο Χατζηγιάννης υπογράφει μόνο ένα τραγούδι στον δίσκο το οποίο είναι και το μοναδικό "καινούριο" κομμάτι, με τίτλο "Κρύψε με" σε στίχους Αντώνη Ανδρικάκη με τον οποίον συνεργάζονται για πρώτη φορά.

Δεκαετία 2000-10

Ο Χατζηγιάννης έκλεισε την δεκαετία 2000-'10 παίρνοντας το ειδικό βραβείο "Best Selling Artist of the Decade" κάνοντας πωλήσεις πάνω από 3.500.000 αντίτυπα. Το καλοκαίρι του 2010 ο Χατζηγιάννης κυκλοφορεί το cd single "Το καλοκαίρι μου" που είναι προάγγελος του επερχόμενου άλμπουμ του. Παράλληλα στην Γερμανία κυκλοφορεί το CD Single "Everyone dance" ενώ κυκλοφορεί ήδη σε 6 χώρες της Ευρώπης το πρώτο του αγγλόφωνο album με τίτλο "Mihalis" κι έτσι γίνεται ο 3ος Έλληνας τραγουδοποιός που δημιουργεί δίσκο με ξένη εταιρία και κυκλοφορεί σε 18 χώρες σε όλη την Ευρώπη. Παράλληλα ο Χατζηγιάννης δίνει την φωνή του στην κυπριακή τηλεοπτική σειρά "Στην άκρη του παράδεισου" ερμηνεύοντας το ομώνυμο τραγούδι. Τον Δεκέμβριο του 2010 κυκλοφορεί τον 9ο προσωπικό του δίσκο με τίτλο "Το καλύτερο ψέμα" ο οποίος περιέχει 9 τραγούδια που έχει γράψει ο ίδιος και το Bonus Track "Στην άκρη του παράδεισου" σε μουσική Κώστα Κακογιάννη και στίχους Πάμπου Κουζάλη.

2011-σήμερα

Το Φεβρουάριο του 2011 κυκλοφόρησε με κυριακάτικη εφημερίδα ένα CD Single με τίτλο "4 μπαλάντες" το οποίο περιείχε 2 ακυκλοφόρητα τραγούδια, το "Φίλα με" και την επανεκτέλεση του τραγουδιού "Ως εδώ" που είχε πρωτοερμηνεύσει η Νατάσα Θεοδωρίδου το 2005. Το καλοκαίρι του ίδιου έτους πραγματοποίησε την καθιερωμένη καλοκαιρινή περιοδεία με περισσότερους από 25 σταθμούς και με τα εισιτήρια να εξαντλούνται στις περισσότερες από αυτές τις συναυλίες. Στα μέσα Αυγούστου κυκλοφόρησε το νέο single του με τίτλο "Σ'αγαπώ" το οποίο μετά από σύντομο χρονικό διάστημα άρχισε να κυριαρχεί στα ραδιόφωνα. Στις αρχές φθινοπώρου κυκλοφόρησε το soundtrack της ταινίας "Λούφα και παραλλαγή 2: Σειρήνες στη στεριά" με τον τίτλο "Αξίζω", το οποίο είναι ντουέτο του καλλιτέχνη με την τραγουδίστρια Ιουλία Καλλιμάνη σε μουσική Δημήτρη Κοντόπουλου και στίχους Νίκου Γρίτση. Τον Δεκέμβριο παρουσίασε το νέο του άλμπουμ με τίτλο "Θάρρος ή αλήθεια" το οποίο πολύ γρήγορα ανέβηκε στα charts. 
Η νέα χρονιά τον βρήκε να προετοιμάζεται εντατικά για την ολοκλήρωση του δεύτερου αγγλόφωνου άλμπουμ που αναμένεται να κυκλοφορήσει σε ολόκληρη την Ευρώπη αρχές Ιουνίου 2012. Το CD με τίτλο "Θάρρος ή αλήθεια" ολοκληρώθηκε ενώ παράλληλα η τηλεοπτική σειρά του Mega «Βασιλιάδες» έχει ως soundtrack το τραγούδι "Ότι θες (Βασιλιάς)", το οποίο συμπεριλαμβάνεται στο ίδιο CD.
Στις 24 Ιουνίου 2012 κυκλοφόρησε σε Βέλγιο και Λουξεμβούργο το νέο αγγλόφωνο τραγούδι του με τίτλο "We Own The World Tonight" σε latin ρυθμό, προάγγελος του 2ου ολοκληρωμένου διεθνούς δίσκου του. Τον Δεκέμβριο του 2012 πήρε εθελοντικά μέρος στον δίσκο "Όλα τα ΝΑΙ του κόσμου" συνθέτοντας και ερμηνεύοντας το τραγούδι "Καληνύχτα". Όλα τα έσοδα του album πήγαν στα παιδικά χωριά SOS και στον οργανισμό ΚΕΘΕΑ.  
Κυκλοφόρησε επίσης ένα ντουέτο με τον rap τραγουδιστή Μηδενιστή στο τραγούδι "Σε έναν τοίχο" σε μουσική Δημήτρη Κοντόπουλου και στίχους Νίκου Μωραΐτη. Παράλληλα συμμετείχε στην μουσικοθεατρική παράσταση "Ο καλός, ο κακός και ο άσχημος" στην "Ακτή Πειραιώς" μαζί με τους Γιάννη Ζουγανέλη και Σάκη Μπουλά. 
Στις αρχές του 2013, μετά το τέλος των εμφανίσεων του στην "Ακτή Πειραιώς", συμμετείχε στο Greek Festival στην Αυστραλία που σημείωσε τεράστια επιτυχία και στην συνέχεια ταξίδεψε στο Λονδίνο για μία εμφάνιση στο θρυλικό κλαμπ Koko. Με την επιστροφή του στην Ελλάδα εμφανίστηκε για 3 συναυλίες στο underground μαγαζί Aντ-art. Τον Ιούνιο του 2013 κυκλοφόρησε ο νέος του δίσκος με τίτλο "Η αγάπη δυναμώνει" στον οποίο ο καλλιτέχνης πειραματίστηκε με νέους μουσικούς δρόμους. 
Το Δεκέμβριο του 2014 κυκλοφορεί το τραγούδι " Θα χαθώ πριν φύγω" σε μουσική του Χρυσόστομου Μορατογλου και στίχους του Νίκου Μωραιτη
Το 2017 επανέρχεται μετά από μεγάλη απουσία στην δισκογραφία με ένα νέο τραγούδι από την Cobalt music, που ονομάζεται "Κοίτα με" σε στίχους της Λίνας Νικολακοπούλου. 
Τον Οκτώβριο του 2017 ο Μιχάλης Χατζηγιάννης επιστρέφει με μια συνεργασία, ντουέτο αυτή τη φορά με τη Δήμητρα Γαλάνη σε ένα τραγούδι με τίτλο “Σε ποιον να πω το σ’ αγαπώ” σε στίχους της Λίνας Νικολακοπούλου και σε μουσική του ίδιου. Το Δεκέμβριο του 2017 κυκλοφορεί τo album του ''Έρωτας αγκάθι'' ύστερα από τέσσερα χρόνια δισκογραφικής απουσίας.
Το Δεκέμβριο του 2018 ο Μιχάλης Χατζηγιάννης κυκλοφορεί το άλμπουμ «Da Capo – ΑΠΟ ΤΗΝ ΑΡΧΗ» με την καλλιτεχνική επιμέλεια της Δήμητρας Γαλάνη. Ο δίσκος περίεχει δέκα διαχρονικά τραγούδια που έχουν αγαπηθεί πολύ όλα αυτά τα χρόνια, από το «Ένα Πρωϊνό» και το «Να Με Προσέχεις» μέχρι το «Μένω Εκτός» και το «Έξοδος Κινδύνου». Η Δήμητρα Γαλάνη τραγουδάει μάλιστα μαζί με τον Μιχάλη στα τραγούδια «Ένα Πρωϊνό» και «Να Με Προσέχεις».

Κυπριακά Μουσικά Βραβεία

Βραβεία : 5 
2006 , Καλύτερο Ελληνικό Τραγούδι (Δε Φεύγω) , Καλύτερο Ελληνικό Σίνγκλ (Όνειρο Ζω) 
2007 , Καλύτερος Άνδρας Καλλιτέχνης , Καλύτερο Άλμπουμ της Χρονιάς (Φίλοι ή Εχθροί) , Καλύτερο Σίνγκλ (Όλα ή Τίποτα)

Μουσικά Βραβεία Status

Βραβεία : 2 
2006 , Βραβείο Status Καλύτερου Άνδρα Τραγουδιστή της Χρονιάς 
2007 , Βραβείο Status Καλύτερος Άνδρας Συνθέτης της Χρονιάς

Βραβεία Ελληνικής Τηλεόρασης

Βραβεία : 2 
2006 , Βραβείο Καλύτερης Μουσικής για Τηλεόραση , για τη Σειρά ''Κινούμενη Άμμος''  
2009 , Βραβείο Καλύτερης Μουσικής για Τηλεόραση , για τη Σειρά ''Πολυκατοικία''

MTV Europe Music Awards

2008 , Ευρωπαϊκό Μουσικό Βραβείο MTV ,  Καλύτερου Καλλιτέχνη από την Ελλάδα 
2013 , Ευρωπαϊκό Μουσικό Βραβείο MTV ,  Καλύτερου Καλλιτέχνη από την Ελλάδα

World Music Awards

2014 , Παγκόσμιο Μουσικό Βραβείο Καλύτερου Καλλιτέχνη 

Έχει επίσης και άλλες διάφορες Υποψηφιότητες και Βραβεία.

Προσωπική ζωή

Από το 2004 έως το 2009 ο Χατζηγιάννης είχε σχέση με την Κύπρια τραγουδίστρια Δέσποινα Ολυμπίου. 
Από το 2010 έως σήμερα έχει σχέση με την ηθοποιό και παρουσιάστρια Ζέτα Μακρυπούλια.